
AZ EURÓPAI PARLAMENT ÁLLÁSFOGLALÁSÁRA IRÁNYULÓ INDÍTVÁNY
a munkahelyteremtésről – „Az igazságos átmenet és a környezeti-társadalmi hasznossággal járó befektetések”
(2022/2170(INI))
Az Európai Parlament,
–	tekintettel a klímasemlegességre való méltányos átállás biztosításáról szóló, 2022. június 16-i tanácsi ajánlásra[footnoteRef:1], [1:  HL C 243., 2022.6.27., 35. o.] 

–	tekintettel az Egyesült Nemzetek Éghajlatváltozási Keretegyezménye Feleinek 21. Konferenciáján (COP) Párizsban, 2015. december 12-én elfogadott megállapodásra (Párizsi Megállapodás),
–	tekintettel az európai zöld megállapodásról szóló, 2019. december 11-i bizottsági közleményre (COM(2019)0640),
–	tekintettel az „»Irány az 55%«: Az EU 2030-ra vonatkozó éghajlat-politikai célkitűzésének megvalósítása a klímasemlegesség elérése érdekében” című, 2021. július 14-i bizottsági közleményre (COM(2021)0550),
–	tekintettel „Az igazságos átmenet feltételeinek nemzetközi támogatása” című, a Glasgow-ban tartott COP26 konferencián, 2021. november 4-én elfogadott nyilatkozatra,
–	tekintettel a globális méltányos átmenet és a fenntartható helyreállítás érdekében világszerte biztosítandó tisztességes munkáról szóló, 2022. február 23-i bizottsági közleményre (COM(2022)0066),
–	tekintettel a szociális jogok európai pillérének megvalósítására irányuló cselekvési tervről szóló, 2021. március 4-i bizottsági közleményre (COM(2021)0102),
–	tekintettel az Igazságos Átmenet Alap létrehozásáról szóló, 2021. június 24-i (EU) 2021/1056 európai parlamenti és tanácsi rendeletre[footnoteRef:2], [2:  HL L 231., 2021.6.30., 1. o.] 

–	tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre[footnoteRef:3], [3:  HL L 57., 2021.2.18., 17. o.] 

–	tekintettel „A nemzeti energia- és klímatervek uniós szintű értékelése – A zöld átmenet előmozdítása és a gazdasági helyreállítás elősegítése az integrált energia- és éghajlat-politikai tervezés révén” című, 2020. szeptember 17-i bizottsági közleményre (COM(2020)0564),
–	tekintettel „A fenntartható versenyképességre, a társadalmi méltányosságra és a rezilienciára vonatkozó európai készségfejlesztési program” című, 2020. július 1-jei bizottsági közleményre (COM(2020)0274),
–	tekintettel „A 2020. évi új iparstratégia frissítése: Erősebb egységes piac kiépítése Európa fellendülése érdekében” című, 2021. május 5-i bizottsági közleményre (COM(2021)0350),
–	tekintettel a fenntartható versenyképességet, a társadalmi méltányosságot és a rezilienciát célzó szakképzésről szóló, 2020. november 24-i tanácsi ajánlásra[footnoteRef:4], [4:  HL C 417., 2020.12.2., 1. o.] 

–	tekintettel a nettó zéró technológiai termékek európai gyártási ökoszisztémájának megerősítését célzó intézkedési keret létrehozásáról szóló európai parlamenti és tanácsi rendeletre irányuló javaslatra (a nettó zéró iparról szóló jogszabály) (COM(2023)0161),
–	tekintettel eljárási szabályzata 54. cikkére,
–	tekintettel a Regionális Fejlesztési Bizottság véleményére,
–	tekintettel a Foglalkoztatási és Szociális Bizottság jelentésére (A9-0000/2023),
A.	mivel a zöld átállás nagymértékben bővíteni fogja a megújuló energiához, az energiahatékonysághoz és a körforgásos gazdasághoz kapcsolódó gazdasági tevékenységek körét, és egyúttal más gazdasági tevékenységek átalakulásához vezet;
B.	mivel az igazságos átmenetnek lehetőséget kell teremtenie minőségi munkahelyek létrehozására, a munkahelyi hátrányos megkülönböztetés elleni fellépésre és a munkaügyi normák javítására;
C.	mivel a szén-dioxid-semleges gazdaságokra való átállás során várhatóan új munkalehetőségeket biztosító ágazatokat továbbra is hangsúlyosan férfiak uralják;
D.	mivel a karbonsemlegesség 2050-ig történő megvalósításához a változásokra való felkészülésre és megfelelő keretfeltételekre van szükség a munkahelyváltás támogatása érdekében, beleértve a jelenlegi munkaerő szükséges képzését, átképzését és továbbképzését;
E.	mivel az éghajlat-politikai beruházások hiányát 2030-ig évi 520 milliárd euróra becsülik; 
F.	mivel a munkavállalóknak és a szakszervezeteknek az átállás irányításában, a változásokra való felkészülésben és azok szociális szempontú kezelésében való részvétele a méltányos, inkluzív és sikeres átállás előfeltétele;
A zöld gazdaságban rejlő munkaerő-piaci lehetőségek
1.	hangsúlyozza, hogy a megújuló és körforgásos társadalmakra és gazdaságokra történő átállás lehetőséget kínál mind új munkahelyek teremtésére, mind pedig a meglévő munkahelyek zölddé és fenntarthatóvá alakítására gyakorlatilag minden ágazatban; 
2.	megjegyzi, hogy a zöld átállásban rejlő munkahely-teremtési potenciál fenntartható gazdasági tevékenységekhez, például az épületek energetikai felújításhoz, a javításhoz és a biogazdálkodáshoz is kapcsolódik, mivel ezek munkaerő-igényesebbek az általuk felváltott tevékenységeknél;
3.	megjegyzi, hogy az átállás jelentős potenciállal rendelkezik olyan helyi munkahelyek teremtésére, amelyeket nem lehet külföldre kiszervezni, és amelyek hozzájárulnának az európai szuverenitás és reziliencia megerősítéséhez;
4.	felszólítja a Bizottságot, hogy dolgozzon ki iránymutatásokat a zöld munkahely fogalmának meghatározására annak a gazdaság zöldebbé tételére vonatkozó potenciálja, valamint az emberek egészségéhez, jólétéhez és a tisztességes munkához való hozzájárulása alapján;
Tisztességes munka az igazságos átmenetért
5.	hangsúlyozza, hogy a munkaerőpiac zöld átállásának jobb munkakörülményekhez és vonzó karrierlehetőségekhez vezető, felfelé irányuló konvergenciával kell párosulnia;
6.	megismétli arra irányuló felhívását, hogy az uniós finanszírozást – beleértve az állami támogatást is – közpolitikai célkitűzésektől, különösen szociális követelményektől kell függővé tenni; hangsúlyozza, hogy a közigazgatási szerveknek jó példával kell elöl járniuk, és szociális kritériumokat kell meghatározniuk a közbeszerzésben; felszólít a közbeszerzésről szóló uniós irányelv felülvizsgálatára annak biztosítása érdekében, hogy a kedvezményezett vállalatok támogassák a kollektív tárgyalásokat, a minőségi munkahelyeket, a színvonalas tanulószerződéses gyakorlati képzéseket, a tisztességes és egyenlő bért és a képzéseket;
7.	emlékeztet arra, hogy az EU munkahelyi egészségvédelemmel és biztonsággal kapcsolatos stratégiájának figyelembe kell vennie az új ágazatok egyedi kockázatait, és tartalmaznia kell az éghajlatváltozásból és a környezetkárosodásból eredő kockázatokat; 
8.	hangsúlyozza annak fontosságát, hogy a fiatalokat bevonják az átállás tervezésébe; kéri a tagállamokat, hogy könnyítsék meg a fiatalok fizetett, minőségi és befogadó szakmai gyakorlatokhoz és tanulószerződéses gyakorlati képzésekhez való hozzáférését;
9.	hangsúlyozza, hogy a nemek közötti egyenlőségnek a zöld gazdaságra vonatkozó stratégiák szerves részét kell képeznie; felhívja a Bizottságot és a tagállamokat, hogy tegyenek meg minden intézkedést annak biztosítására, hogy a nemek között már meglévő egyenlőtlenségek ne kerüljenek át a kialakulóban lévő zöld gazdaságba;
Készségek az igazságos átmenetért
10.	hangsúlyozza, hogy a munkaerőpiac zöld átállásra való felkészítése érdekében oktatást és képzést kell kínálni a munkaerőpiacokon és a jövőorientált ágazatokban azonosított készségigényekhez kapcsolódó területeken; 
11.	hangsúlyozza, hogy minden munkavállalónak rendelkeznie kell az oktatáshoz, a munkavállalói képzéshez és az egész életen át tartó tanuláshoz való egyéni joggal, és ezt valamennyi uniós és nemzeti környezetvédelmi politikának, valamint vállalati kockázatmérséklési és alkalmazkodási stratégiáknak tükröznie kell; kiemeli, hogy a képzéshez való jognak a fizetett tanulmányi szabadságot is magában kell foglalnia; 
12.	hangsúlyozza a szociális párbeszéd, a kollektív tárgyalások és a szociális partnerek szerepét a minőségi foglalkoztatási stratégiákhoz és képzésekhez szükséges nemzeti, ágazati és vállalatspecifikus készségek kialakításában; 
13.	felhívja a tagállamokat, hogy a fenntartható fejlődést és a környezettel kapcsolatos képességeket és készségeket építsék be a képzési és oktatás rendszerekbe; 
14.	hangsúlyozza, hogy a képzéseknek kellően jó minőségűeknek kell lenniük, és olyan képesítést kell nyújtaniuk, amelyeket összehasonlítható, átlátható és egyértelmű elismerési és tanúsítási rendszerek révén érvényesíthetnek;
A közpolitikák koherenciája a zöld átállásban rejlő munkalehetőségek teljes körű kiaknázása érdekében
15.	kiemeli, hogy a környezetvédelmi jogszabályok teljes körű végrehajtása elengedhetetlen a zöld gazdaságban rejlő lehetőségek maradéktalan kiaknázásához és ezáltal a munkahelyteremtéshez; 
16.	felszólítja a Bizottságot, hogy minden környezetvédelmi jogszabályban írjon elő olyan társadalmi-gazdasági hatásvizsgálatot, amely figyelembe veszi a munkahelyeket, a készségeket és a munkafeltételeket;
17.	felszólít az energiaunió irányításáról szóló rendelet felülvizsgálatára, hogy a nemzeti energia- és éghajlat-politikai terveket kiegészítsék az igazságos átmenet célkitűzéseivel;
18.	kiemeli a tagállamok fontos szerepét az ágazati szociális párbeszéd és a kollektív tárgyalások előmozdításában, különösen az újonnan kialakuló zöld iparágakban, valamint a kis- és középvállalkozások bevonásának biztosításában; hangsúlyozza, hogy a minimálbérekről szóló irányelv nagyszerű lehetőséget kínál a kollektív tárgyalások előmozdítására és a szakszervezetek jelenlétének megerősítésére az újonnan kialakuló ágazatokban;
19.	felszólít az uniós munkavállalók tájékoztatásáról és a velük folytatott konzultációról szóló 2002/14/EK irányelv aktualizálására annak érdekében, hogy a tájékoztatáshoz és a konzultációhoz való jogot beépítsék az átmenet terveibe, amelyeket a vállalatok műveleteik és értékláncuk egészén végrehajtanak; 
20.	kéri, hogy a zöld átállás által érintett valamennyi vállalat fogadjon el a szakszervezetekkel és a munkavállalók képviselőivel előzőleg megtárgyalt kötelező igazságos átmenet terveket;
21.	sajnálatát fejezi ki amiatt, hogy a gazdasági kormányzás felülvizsgálatára irányuló bizottsági javaslat nem teremt elegendő költségvetési mozgásteret a tagállamok számára ahhoz, hogy a zöld és szociális beruházásokat a szükséges mértékben megvalósítsák; 
22.	felszólít arra, hogy a munkahelyteremtés ösztönzése és az egyenlőtlenségek csökkentése érdekében az EU-ban az adókat jelentős mértékben helyezzék át a bérekről a vagyonra;
23.	kiemeli az erős biztonsági hálók fontosságát a munkahelyteremtési intézkedések kiegészítése és annak biztosítása érdekében, hogy senkit se hagyjanak hátra, beleértve a megfelelő minimumjövedelem-támogatást, a megfelelő munkanélküli ellátást és a minimálbéreket;
Befektetés a fenntartható munkahelyteremtésbe: a beruházások szerepe 
24.	elismeri a környezeti-társadalmi hasznossággal járó befektetés fontosságát az olyan társadalmi és környezeti szükségletekkel foglalkozó szervezetek számára nyújtott finanszírozásban, amelyeknél kifejezett elvárás a mérhető társadalmi és környezeti megtérülés, többek között a foglalkoztatás és a munkahelyek minősége tekintetében; 
25.	hangsúlyozza a magán- és pénzügyi szektor alapvető szerepét a finanszírozás fenntartható befektetések felé terelésében és a klímasemleges gazdaságra való átállás lehetővé tételében; 
26.	felszólít egy európai szuverenitási alap újonnan elkülönített uniós pénzeszközökkel való gyors létrehozására a zöld technológiákba történő nagyszabású beruházások mozgósítása érdekében; 
27.	felszólít az Igazságos Átmenet Alap méretének és tematikus hatókörének növelésére;
28.	felszólítja a Bizottságot, hogy továbbra is kövesse nyomon és mozdítsa elő a minőségi munkahelyteremtésre fordított beruházásokat és kiadásokat a Next Generation EU, a Helyreállítási és Rezilienciaépítési Eszköz és az Európai Szociális Alap Plusz keretében, és biztosítsa az Európai Parlament további közvetlen részvételét;
°
°	°
29.	utasítja elnökét, hogy továbbítsa ezt az állásfoglalást a Tanácsnak és a Bizottságnak.

Az éghajlatváltozás súlyos és lehetségesen katasztrofális következményekkel jár. E tendencia megfordítása alapvetően fontos bolygónk, a jövő nemzedékei, valamint a munkahelyek és a munkavállalói jogok védelme szempontjából. Ehhez hatásmérséklési és alkalmazkodási stratégiákra lesz szükség gazdaságunk valamennyi ágazatában. A gazdasági ágazatok dekarbonizációja lehetővé teszi új munkahelyek teremtését, különösen az energia- és a körforgásos gazdasági ágazatokban.

A készségek éve és a nulla nettó kibocsátási célt szolgáló iparról szóló jogszabályjavaslat nagy hangsúlyt fektettek a készségeknek az átmenetben betöltött szerepére. Egy méltányos és inkluzív átmenet biztosításának a továbbképzés, az átképzés és az egész életen át tartó tanulás kétségkívül nélkülözhetetlen elemei. Az igazságos átmenet azonban nem csak a képzésről és a készségekről szól.

A zöld átállásnak lehetőséget kell biztosítania a munkavállalók számára, hogy nagyobb számú és jobb munkahelyekhez férjenek hozzá, amelyeket stabil munkaviszony, méltányos fizetés és tisztességes munkafeltételek, valamint a munkavállalók és a szakszervezetek bevonása jellemeznek a folyamat minden szakaszában. A nulla nettó kibocsátásra való átállás során a készségekre és a mennyiségi munkahelyteremtésre való kizárólagos fókusz nem teremtene igazságos feltételeket, ha közben a dolgozói szegénység és az egyenlőtlenség, a gazdasági bizonytalanság és a bizonytalan foglalkoztatás tovább nő. A szükséges változtatásoknak lehetővé kell tenniük a felfelé irányuló konvergenciát, és nem szabad veszélyeztetniük a minőségi foglalkoztatást. 

Ugyanakkor a vállalatoknak nyújtott állami támogatást mindig függővé kell tenni a munkavállalói jogok tiszteletben tartásától. Az EU és a tagállamok erőteljes ösztönzőkként biztosíthatják, hogy az uniós támogatásban részesülő vállalatok javítsanak a munkakörülményeiken és fenntartható munkahelyekbe fektessenek be.

Egyértelmű, hogy egyelőre sem a köz-, sem a magánszektor nem lehet elégedett magával, ha az átmenet munkaerő-piaci dimenziójáról van szó. Egy igazságos átmenethez a változásokra való komoly felkészülésre van szükség vállalati, szabályozási és beruházási szempontból egyaránt. Az ösztönzők rendszerének elő kell mozdítania a minőségi és fenntartható munkahelyteremtést, ugyanakkor előnyben kell részesítenie a pozitív környezeti és társadalmi hatással járó beruházásokat.

